פרסי בחירת הילדים של ניקלודיאון

רקע

הטקס, מבחינה טכנית נחנך עוד בשנת 1986, כאשר שודר טקס פרסים בשם "The Big Ballot", שנקרא על שמם של פתקי ההצבעה (=ballots) באמצעותם הצביעו הצופים; הילדים כתבו על הפתקים את שמות הידוענים הזוכים בעיניהם ושלחו אותם לניקלודיאון, שם נספרו, והזוכים נהגו לשלוח קלטת וידאו עם ברכת תודה אותה שידרו במהלך הטקס. אולם מאחר שהמפיקים של הביג בלוט - אלן גודמן, אלבי הכט ופרד סייברט - חשבו שהוא צריך פלטפורמה יותר גדולה ומרגשת שמו השתנה לטקס פרסי בחירת הילדים, והוא התקיים לראשונה באופן רשמי בשנת 1988. הכט היה זה שבחר את לוגו הפרס מסדרת עיצובים, זאת תחת הבקרה של שני המפיקים האחרים גודמן וסייברט. בשנת 1990 הפך הפסלון לפרס הבלימפ/גלילור הכתום הידוע של ימינו, והשינוי היחיד שנעשה בו עד כה היה שינוי הלוגו המודבק בצדו בטקס של שנת 2010, זאת על מנת שיתאים ללוגו הגופן החדש של הערוץ.
כאשר עידן האינטרנט המתחדש נכנס לשימוש רחב בעולם, ההצבעות עברו מהצבעות טלפוניות ומפתקים שנשלחו לניקלודיאון דרך הדואר, ולעיתים מולאו בסניפי פיצה האט ברחבי ארצות הברית, להצבעות באתר הרשמי של ניקלודיאון ברשת, ועד לשנת 2007 גם דרך הודעות טקסט. בשנת 2010 נפתחה אפשרה הצבעה נוספת, הפעם דרך אפליקציה במכשירי האייפון, ואף דרך דפדפן נייד המותאם להצבעה.
בשנת 2009 נחנך פרס חדש בטקס הנקרא "פרס העזרה הירוקה הגדולה" אשר מיועד להיות מוענק לידוען האכפתי ביותר בנוגע לחשיבות השמירה על איכות הסביבה וכדור הארץ. הראשון לקבל את הפרס הוא הידוען לאונרדו דיקפריו. בטקס הבא בשנת 2010 שונה שמו ל"פרס העזרה הגדולה", כמו גם צבעו של פרס הבלימפ מירוק לכסף נוצץ, והוענק לראשונה תחת אותו השם החדש לגברת הראשונה מישל אובמה.
ההצבעה לאזרחי קנדה נפתחה באופן חד פעמי בטקס של שנת 2010, זאת בעקבות תחילת שידורי ערוץ ניקלודיאון הקנדי מספר חודשים קודם כן. באותה השנה, הודיע ערוץ ניקלודיאון של אמריקה הלטינית על יציאתו לדרך של טקס פרסי בחירת הילדים המקסיקני הראשון. עוד מדינות בהן משודר הטקס האמריקאי, עם המשכיות (תשדירים מקומיים) או אותו הטקס בהפקה מקורית מקומית מלאה, הן: הממלכה המאוחדת (משנת 1994, הפקה מקומית ב-2007), גרמניה (משנת 1996, הפקה מקומית ב-2007), ברזיל (משנת 2000),אוסטרליה (משנת 2003), שוודיה (משנת 2004), הולנד (בין השנים 2004–2007, למעט 2006), סין (משנת 2005), איטליה (משנת 2006), אינדונזיה (משנת 2008), הפיליפינים (משנת 2008), ארגנטינה (משנת 2011) וקולומביה (משנת 2013). הטקס משודר בחישוב הכללי ב-12 מדינות.

הכרזה על המועמדים

ההכרזה על המועמדים בטקס ופתיחת ההצבעה נעשית בדרך כלל כחודש לפני שידור הטקס, ומתבצעת באתר ניקלודיאון הרשמי. ההצבעה פתוחה לתושבי ארצות הברית בלבד, וניתן להצביע ללא הגבלה בכלל הקטגוריות.

אתרי צילום

הטקס נערך בדרך כלל בתחום ובסביבתה של דרום קליפורניה, והתקיים במקומות כמו שדה התעופה של סנטה מוניקה, אמפיתיאטרון הוליווד בול, אודיטוריום גרנד אולימפיק (נסגר) ואולפני יוניברסל, אולם רוב הטקסים נערכו באולם הספורט פולי פוויליין הממוקם בקמפוס של אוניברסיטת קליפורניה בלוס אנג'לס. כאשר התקיימו שיפוצים בפוויליין בשנת 2011, הטקס הועבר באופן חד פעמי לאולם ספורט אחר בשם מרכז גלן שנמצא באוניברסיטת דרום קליפורניה, ובשנת 2014 הזמינו מראש את המרכז והטקס חזר לשדר משם, זאת עקב בנייה שהתרחשה בסביבת ההיכל פווילין והקשתה על קיום "השטיח הכתום". בשנת 2015 הטקס נערך באולם ספורט הנקרא הפורום בעיר אינגלווד.

הסליים

הסליים הוא רפש ירוק, צמיגי ודביק למדי, והוא היה נוכח עוד מטקס פרסי בחירת הילדים הראשון. הסליים מופיע בנקודות שונות במהלך הטקס ונשפך, לעיתים במפתיע, על ידוענים שונים, כאשר מי שזוכה להתלכלך בו עד לסיומו של הטקס נחשב לאחד שהרוויח והוא יוצא ממנו בכבוד גדול. במהלך השנים התלכלכו לא מעט ידוענים במהלך הטקס, וחלקם אף יותר מפעם אחת, ביניהם (כרונולוגי): ויל ויטון, קורין נמק, ג'יימס ארל ג'ונס, קווין לטיפה, רוזי אודונל, שון קומבס, ויל סמית', טום קרוז, אן סינק, אדם סנדלר, פינק, ג'ים קארי, מייק מאיירס, מרי קייט ואשלי אולסן, ג'וני דפ, בן סטילר, רובין ויליאמס, כריס טאקר, ג'קי צ'אן, מנדי מור, ניקול קידמן, סטיב קארל, טובי מגווייר, וינס וון, ג'סטין טימברלייק, ברנדן פרייזר, האריסון פורד, ג'סי מקרטני, יו ג'קמן, סנדרה בולוק, דוויין "דה רוק" ג'ונסון, האחים ג'ונאס, קייטי פרי, טינה פיי, קווין ג'יימס, ראסל בראנד, ריקו רודריגז, סנופ דוג, קיילי קווקו, ג'ייסון סיגל, ג'וש דוהאמל, האלי ברי, כריס קולפר, טיילור לאוטנר, ג'סטין ביבר, ניל פטריק האריס, אמנדה סייפריד, ג'וש האצ'רסון, פארל ויליאמס, ג'ק ריינור, אוסטין מאהון, קודי סימפסון, דייוויד בליין, מארק וולברג, ג'סי טיילר פרגוסון, שרה היילנד, אריאל וינטר, נולן גולד, שון מנדז, ניק ג'ונאס, 5 Seconds of Summer ועוד.
משנת 2002 החלה אליפות העולם בפעלולי סליים, ומלבד הטקס של שנת 2013 - היא התקיימה במסגרת טקס פרסי בחירת הילדים מדי שנה. באליפות לקחו חלק ידוענים נועזים שונים, ביניהם כוכבי ספורט אולימפיים וכוכבי ספורט אתגרי, ואותגרו לעשות פעלולים ייחודים, אשר לעיתים קרובות כללו נחיתה אל תוך הסימן המסחרי, הלוא הוא הרפש הירוק. בין הפעלולים היו נהג אופני BMX שביצע סלטה אחורית כפולה אל תוך מיכל של כ-5000 גלון של סליים ירוק, ואף שבר את שיאו האישי בסלטה אחורית כפולה, ונהג מאנסטר טראק שקפץ עם המשאית שלו מעל לפסלון בלימפ בגודל של כ-15 וחצי מטרים הישר אל תוך בריכה של סליים, פעלול שמנחה הקטע הגדיר כ"פעלול הסליים המסוכן ביותר שנעשה במסגרת אליפות פעלולי הסליים". בין הפעלולנים ניתן למנות, בין היתר, את טוני הוק, ג'ק בלאק, אורלנדו בלום, אייקון, היידי קלום, ויל פרל, אפולו אונו, ג'רי טריינור, ג'קסון ראת'בון, ניקולה פלץ ופול וייט ג'וניור.

פרסי בחירת הילדים בספורט

בשנת 2014 יצא לדרך טקס פרסי בחירת הילדים בספורט, והתקיים בפעם הראשונה בשנה זו ב-7 ביולי בהיכל פולי פוויליין בהנחייתו של שחקן הפוטבול לשעבר מייקל סטרהאן. בדומה לטקס פרסי בחירת הילדים, הטקס מיועד להיערך מדי שנה ולהתעסק אך ורק בעולם הספורט, דבר אשר מבטל את כל הקטגוריות ואיתן המועמדויות הקשורות לספורט בפרסי בחירת הילדים. הטקס השני במספר מיועד להתקיים באותו ההיכל ב-16 ביולי 2015 בהנחייתו של שחקן הפוטבול, ראסל וילסון.